LV Eiropas Savienības Oficiālais Vēstnesis C 296/11

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 296/06

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

“HOŘICKÉ TRUBIČKY”

EK Nr.: CZ-PGI-0105-0365-08.07.2011

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi

—  Produkta nosaukums — ☒ Produkta apraksts —  Ģeogrāfiskais apgabals —  Izcelsmes apliecinājums — ☒ Ražošanas metode —  Saikne —  Marķējums —  Valsts prasības —  Citur (norādīt sīkāk)

2. Grozījuma(-u) veids

— ☒ Grozījumi vienotajā dokumentā vai kopsavilkuma lapā —  Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

1. Miltu apzīmējums ar nosaukumu “pšeničná pečivárenská hladká mouka” (augstākā labuma kviešu milti konditorejas izstrādājumiem) neatbilst izmantoto miltu veida oficiālajam nosaukumam. Būtu jāsvītro apzīmētājs “pečivárenská”, kas agrāk tradicionāli tika izmantots, taču ir savveida arhaisms, kas neatbilst pašreizējam nosaukumam. Pareizais nosaukums ir “pšeničná hladká mouka” (augstākā labuma kviešu milti).

2. Nosaukums “tukovočokoládová poleva” (šokolādes glazūra) neatbilst pašreizējiem tiesību aktiem. Precīzais nosaukums ir “kakaová cukrářská poleva” (šokolādes glazūra, kas pagatavota no kakao).

3. Specifikācijā norādītās taukvielas, ko izmanto pildījumam ir “ztužený rostlinný tuk”. Ņemot vērā pētījumu rezultātus un veselīgas pārtikas principus, netiek pieļauta hidrogenētu tauku izmantošana. Sastāvdaļu aprakstā vajadzētu norādīt variantu “hidrogenēti vai nehidrogenēti augu tauki”.

4. Tiesību akta grozījuma dēļ būtu jāpielāgo aromatizētāju nosaukumi; nosaukumu “přírodně identické aroma” nedrīkst izmantot saskaņā ar Eiropas Parlamenta un Padomes Regulu (ES) Nr. 1334/2008. Izmantotā vārdkopa “přírodní nebo přírodně identické aroma” (dabīga vai dabīgai identiska aromātviela) jāaizstāj ar vārdu “aroma” (aromātviela).

5. Izlaiduma dēļ visi dažādie “Hořických trubiček” tradicionāli ražotie veidi nebija minēti. Teikums “Tiek ražoti vairāki “Hořických trubiček” veidi: ar pildījumu, ar pildījumu un daļēju glazūras pārklājumu, ar pildījumu un glazūras pārklājumu, pārkaisīti ar saldu masu, pārkaisīti ar saldu masu ar daļēju glazūras pārklājumu un pārkaisīti ar saldu masu ar glazūras pārklājumu” jāaizstāj ar šādu teikumu “Tiek ražoti vairāki “Hořických trubiček” veidi: ar pildījumu, ar pildījumu un daļēju glazūras pārklājumu, ar pildījumu un glazūras pārklājumu, pārkaisīti ar saldu masu, pārkaisīti ar saldu masu un daļēju glazūras pārklājumu un pārkaisīti ar saldu masu ar glazūras pārklājumu, pārkaisīti ar saldu masu ar pildījumu un daļēju glazūras pārklājumu, pārkaisīti ar saldu masu ar pildījumu un glazūras pārklājumu”.

6. Vafeļu stobriņi. Pielāgojot pieprasījuma tekstus, diemžēl, tika svītrots šis teikums “Aizvietojot dažas sastāvdaļas vai pievienojot citas, iegūst dažādu viedu vai dažādu garšu “Hořické trubičky””. Turklāt, veicot turpmākus grozījumus, nejauši nebija minētas citas sastāvdaļas un citi vafeļu stobriņu veidi. Bija minētas tikai pamatsastāvdaļas pildījuma pagatavošanai. Tikai teikumā “Pildīto “Hořické trubičky” pildījumam izmanto dažādu garšu vidēji stingras konsistences saputotu sviesta krēmu” ir saglabāta neskaidra norāde. Vienkāršības un skaidrības labad jāprecizē citu sastāvdaļu konkrētās īpašības. Papildinātais teikums ir šāds: “Dažādos “Hořické trubičky” veidus iegūst, aizstājot dažas sastāvdaļas vai pievienojot citas, piemēram, kaltētus riekstus, šokolādi, kafiju, citronpulveri, kanēli, sūkalu pulveri, jogurta pulveri, krējuma pulveri, sviesta pulveri, šķiedrvielas, melasi, beta-glikānu, emulgatorus, cieti, fruktozi un biezinātājus.”

7. Specifikācijas 4.5. punktā mēs daļas “Iemērkšana konditorejas glazūrā, kas pagatavota no kakao” otrās daļas otro teikumu grozām šādi: ““Hořické trubičky” ar pildījumu vai apkaisīti ar saldo masu tiek manuāli ielikti speciālos mērcēšanas sietos, lai tos iemērktu glazūrā”. Prasība attiecībā uz to, ka mērcēšanas sietiem jābūt no nerūsējoša tērauda, ir svītrota, jo pašlaik ir pieejami citi labāki veselībai nekaitīgi materiāli sietu ražošanai, galvenokārt tāpēc, ka tie ir vieglāki un to pielietošana tādējādi ir vieglāka.

8. Iepriekš minēto grozījumu turpinājumā 4.5. specifikācijas punktā tika pielāgota arī ražošanas procesa shēma (diagramma). http://isdv.upv.cz/portal/pls/porta0l/portlets.ops.det?popk=158&plang=cs

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“HOŘICKÉ TRUBIČKY”

EK Nr.: CZ-PGI-0105-0365-08.07.2011

AĢIN ( X ) ACVN ( )

1. Nosaukums

“Hořické trubičky”

2. Dalībvalsts vai trešā valsts

Čehija

3. Lauksaimniecības produkta vai pārtikas produkta apraksts

3.1. Produkta veids

2.4. grupa. Maize, maizes izstrādājumi, kūkas, konditorejas izstrādājumi, cepumi un citi konditorejas izstrādājumi

3.2. Tā produkta apraksts, uz kuru attiecas 1. punktā norādītais nosaukums

“Hořické trubičky” ir nelieli 5 līdz 19 cm gari stobriņi, kuru iekšējais diametrs ir 10 līdz 20 mm un kuri tiek veidoti no plānām vafelēm 0,9 līdz 1,2 mm platumā; tie ir gaiši bēšā krāsā, tiem ir plāno vafeļu garša un smarža; tie ir kraukšķīgi, to virsma ir gluda un viegli poraina.

Ražo vairākus “Hořické trubičky” veidus – ar pildījumu, ar pildījumu un daļēju glazūras pārklājumu, ar pildījumu, ar glazūras pārklājumu, pārkaisītus ar saldu masu, pārkaisītus ar saldu masu ar daļēju glazūras pārklājumu un pārkaisītus ar saldu masu ar glazūras pārklājumu, pārkaisītus ar saldu masu, ar pildījumu, pārkaisītus ar saldu masu, ar pildījumu, ar daļēju glazūras pārklājumu, pārkaisītus ar saldu masu, ar pildījumu un glazūras pārklājumu.

“Hořické trubičky”, kas pārkaisīti ar saldu masu, veido no divām plānajām vafelēm (iespējams, no pusotras), tos pilda ar kausētu sviestu, kuram pievienots medus, un pārkaisa ar cukura, rīvētu riekstu, kanēļa, vaniļas un, iespējams, vanilīna un kakao maisījumu.

Pildītos “Hořické trubičky” pilda ar saputota daļēji stingras konsistences sviesta krēmu ar dažādu turpmāk minēto produktu garšu un smaržu:

kakao, šokolāde, kafija, kas bagātināta ar kaltētiem riekstiem, nuga, kanēlis, jogurts, saldais krējums, vaniļa, olu liķieris, citrons un citi augļi.

Dažādās garšas un veidus ir iespējams kombinēt.

3.3. Izejvielas (tikai pārstrādātiem produktiem)

Nepieciešamās sastāvdaļas vafeļu stobriņu ražošanai ir smalka maluma kviešu milti, piena pulveris, augu eļļa, olu dzeltenumu pulveris, cukurs un ūdens.

“Hořické trubičky”, kas pārkaisīti ar speciāli sagatavotu pulveri, pilda ar kausētu sviestu, kuram pievienots medus, un pārkaisa ar cukura, maltu riekstu, kanēļa, vaniļas, vanilīna un, iespējams, kakao maisījumu.

Pamatsastāvdaļas pildīto “Hořické trubičky” pārklājuma pagatavošanai ir: hidrogenēti vai nehidrogenēti augu tauki, cukurs vai fruktoze, vai saldinātājs, kakao, piena pulveris, sojas milti, vanilīns vai vaniļa, aromātvielas. Dažādos “Hořické trubičky” veidus iegūst, aizstājot dažas sastāvdaļas vai pievienojot citas, piemēram, kaltētus riekstus, šokolādi, kafiju, citronpulveri, kanēli, sūkalu pulveri, jogurta pulveri, krējuma pulveri, sviesta pulveri, šķiedrvielas, melasi, beta-glikānu, emulgatorus, cieti, fruktozi un biezinātājus.

Pārklātu vai daļēji pārklātu “Hořické trubičky” pagatavošanai izmanto konditorejas glazūru, kuras sastāvā ir kakao.

3.4. Dzīvnieku barība (tikai dzīvnieku izcelsmes produktiem)

Nav

3.5. Īpaši ražošanas posmi, kas jāveic noteiktajā ģeogrāfiskajā apgabalā

“Hořické trubičky” mīklas sagatavošana, cepšana, rullēšana, pildīšana un glazēšana jāveic tieši ražošanas vietā. Tas nepieciešams tādu iemeslu dēļ, kuri attiecas gan uz ražošanas procesu, gan kvalitātes, higiēnas prasību nodrošināšanu, kā arī izsekojamības uzlabošanai.

No attiecīgajiem daudzumiem sastāvdaļu sagatavo šķidras konsistences mīklu, un ar to piepilda vafeļpannas rezervuāru. Cep pusautomātiskās elektriskās rotējošās vafeļu cepamajās pannās 150 °C līdz 160 °C temperatūrā. Pēc cepšanas vafeles atlaidina, tad ar cilindriskas veidnes palīdzību sarullē ar rokām uz nelielas siltas plates. Pildītos “Hořické trubičky” pēc tam mašīna piepilda ar uzputotu sviesta krēmu, kas sagatavots no norādītajām sastāvdaļām. Sastāvdaļas izvēlas atkarībā no vēlamās garšas varianta. Pārkaisītie “Hořické trubičky” tiek veidoti no divām plānajām vafelēm (iespējams, no pusotras); tajos pirms tam iepilda kausētu sviestu, kuram pievienots medus, tad tos apkaisa ar cukura, rīvētu riekstu, iespējams, mandeļu, kanēļa, vaniļas un, iespējams, vanilīna vai kakao (atkarībā no varianta) maisījumu. “Hořické trubičky” ar daļēju pārklājumu ar vienu vai abiem galiem iemērc konditorejas glazūrā, kas pagatavota no kakao. Var ražot arī “Hořické trubičky” ar pilnīgu pārklājumu. Pildītos vai pārkaisītos “Hořické trubičky” ar rokām ievieto īpašos mērcēšanas sietos, kurus izmanto, lai “Hořické trubičky” iemērktu glazūrā.

3.6. Īpaši noteikumi griešanai, rīvēšanai, iepakošanai u. c.

“Hořické trubičky” ir trausli (un tātad viegli lūzt, ja tos iesaiņošanai transportē ārpus ražošanas vietas) un viegli uzsūc ūdeni. Tāpēc, lai saglabātu kvalitāti un uzlabotu izsekojamību, produkta iesaiņošana jāveic tieši ražošanas vietā. Ja produktu pārdod mazumtirdzniecībā, tas var būt neiesaiņots.

3.7. Īpaši noteikumi marķēšanai

Nosaukumam “Hořické trubičky” ir jābūt galvenajam marķējuma elementam iepakojuma priekšpusē.

4. Precīza ģeogrāfiskā apgabala definīcija

Apgabali, kuri ietilpst Hořice administratīvajā apgabalā, kuram piešķirtas paplašinātas pilnvaras (Bašnice, Bílsko u Hořic, Boháňka, Borek, Bříšťany, Cerekvice nad Bystřicí, Červená Třemešná, Dobrá Voda u Hořic, Holovousy, Hořice, Chomutice, Jeřice, Lískovice, Lukavec u Hořic, Miletín, Milovice u Hořic, Nevrátice, Ostroměř, Petrovičky, Podhorní Újezd a Vojice, Rašín, Rohoznice, Sobčice, Staré Smrkovice, Sukorady, Tetín, Třebnouševes, Úhlejov, Vřesník).

5. Saikne ar ģeogrāfisko apgabalu

5.1. Ģeogrāfiskā apgabala specifika

Vēstures avotos Hořice vafeļu stobriņu ražošana noteiktajā ģeogrāfiskajā apgabalā pirmoreiz pieminēta 1812. gadā, kad Líčková kundzes ģimenē svētku reizē un dažādiem gadījumiem dāvināšanai sāka pagatavot nelielus saldus stobriņus. Konditors Karel Kofránek, kurš pēc laulībām kļuva par šīs ģimenes locekli, uzlaboja ģimenē pieņemto ražošanas metodi. 1898. gadā par viņa izgudrojumu – elektrisku vafeļpannu – 1898. gadā tika iesniegts patenta pieteikums. Tolaik “Hořické trubičky” jau ražoja pārdošanai un pat tika eksportēti uz Vāciju, Angliju, Franciju, Turciju, Ameriku un Šanhaju. Šie vafeļu stobriņi jau ieguva vairākus titulus un godalgas gadatirgos gan savā valstī, gan ārzemēs. Pēc nacionalizācijas 1949. gadā līdz 1962. gadam to ražošanu nodrošināja fabrika Fejt, pēc tam to nosaukums mainījās vairākkārt atkarībā no attiecīgā valsts uzņēmuma, kurā tos ražoja. Atgriežoties pie tirgus ekonomikas, Hořice vafeļu stobriņu ražotāju apvienības (“Sdružení výrobců Hořických trubiček”) locekļi atjaunoja ražošanas tradīciju noteiktajā ģeogrāfiskajā apgabalā. Kaut arī bija vajadzīgs modernizēt ražošanu, recepti un tradicionālos ražošanas paņēmienus joprojām ievēro.

Nosaukumu “Hořické trubičky” tā vienreizīguma dēļ 1994. gadā reģistrēja Čehijas Republikā ar izcelsmes nosaukumu Nr. 159.

5.2. Produkta specifika

“Hořické trubičky” specifiskumu nodrošina gan tradicionālā recepte, gan arī miltu (neliels lipekļa saturs) un vietējā ūdens (zems minerālu un sāļu saturs, iegūts no 100 m dziļa pazemes avota) īpašības. Pateicoties šīm īpašībām, var iegūt vafeles, kuras ir ļoti smalkas un kurām piemīt tām raksturīgā porainība, kraukšķīgums un drupanums, kas netraucē tās sarullēt un izmantot par pamatu šā produkta ražošanai.

Ņemot vērā nevienādo pamatprodukta biezumu, rullējot ar roku nepieciešams, lai spiediens uz veltni būtu tāds, kas garantētu sarullētās vafeles nemainīgu diametru, to nodrošina par veltnēšanu atbildīgā amatnieka raksturīgais pieskāriens.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ir pierādāms, ka ražotāji, kuri ir šīs apvienības locekļi savu prasmi gūst no vēstures avotiem. Viņi izejvielas apstrādā, atbilstīgi tām receptēm, kuras iekļaujas ražošanas tradīcijā Hořice. Tradīcija varēja saglabāties, pateicoties tam, ka jaunajiem uzņēmumiem tika nodota gan agrāko darbinieku, gan ģimeņu iegūtā zinātība.

Visplašāk pazīstamie “Hořické trubičky” ir pildīti ar kausētu sviestu, kuram pievienots medus, tie pārkaisīti ar tiem raksturīgo maisījumu. Recepte un ražošanas process, tostarp veltnēšana ar roku, nav mainījusies kopš Karel Kofránek laikiem.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

Ražošanas specifikācijas konsolidētais teksts ir pieejams šādā tīmekļa vietnē:

http://isdv.upv.cz/portal/pls/portal/portlets.ops.det?popk=158&plang=cs

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skat. 3. atsauci.